پاکستان: د کرونا وايرس نه نور ۳۵ کسان مړه شوي، ټوله شمېره ۵۹۴ ته ورسېده
په پاکستان کې په تېر شوا روز کې نور ۳۵ کسان د کرونا وايرس نه مړه شوي چې ورسره په ملک کې د کرونا وایرس نه د مړه شوؤ شمېره ۵۹۴ ته ورسېده.
کراچۍ — په پاکستان کې يو لور ته د کرونا وايرس پېښې سېوا کيږي او بل لور ته په ملک کې د کرونا وایرس د مخنيوي دپاره شوی لاک ډاؤن کې سبا د خالي/ شنبې د ورځې راهسې نرمي کولی شي، خو حکومت وايي که پېښې سېوا کیږي نو بيا لاک ډاؤن کېدی شي. د سرکاري شمېرې ترمخه د دې ترڅنګ په تېرو ۲۴ ساعتونو کې په نورو ۱۷۶۴ کسانو کې د کرونا وايرس پخلی شوی چې ورسره په ملک کې د کرونا وايرس وهلو شمېره ۲۵زره ۸۳۷ ته لوړه شوې ده. په پاکستان کې د کرونا وايرس مالومولو دپاره تراوسه پورې دوه لکه ۵۷ زره ۲۴۷ ټېسټونه شوي او په تېر شوا روز کې د شوؤ ټېسټونو شمېره ۱۱زره ۹۹۳ ده. په ملک کې په کرونا وايرس اخته شوؤ کې ۷۵۳۰ کسان صحتمند شوي هم دي. په خېبرپښتونخوا صوبه کې په تېرو ۲۴ کې په کرونا وايرس اخته شپږ نور کسان مړه شوي دي. په صوبه کې د کرونا وايرس نه ټول ۲۰۹ کسان مړه شوي دي. د کرونا وهلو شمېره ۳۹۵۶ ده او ۹۸۴ ترې صحتمند شوي دي. د پاکستان په سند صوبه کې د ۱۴ کسانو د مړينې سره ټوله شمېره ۱۷۱ ته رسېدلې ده. په صوبه کې د کرونا وايرس ۹۰۹۳ کسان اغېزمن کړي او ۱۸۵۳ ترې ښه شوي دي. په پنجاب کې په کرونا وايرس اخته نور اته کسان مړه شوي دي. په پنجاب کې د کرونا وايرس له امله تراوسه پورې ۱۸۳ کسان مړه شوي دي. په پنجاب کې په لس زره ۳۳ کسانو کې د کرونا وايرس پخلی شوی چې پکې ۴۰۶۲ صحتمند شوي دي. په بلوچستان کې د کرونا وايرس نه ۲۴، اسلام اباد کې څلور او ګلګت بلتستان کې درې تنه مړه شوي دي.